3. POLITIKA KONKURENCE

Pogodba o ustanovitvi Evropske skupnosti: Naslov VI, Poglavje 1 Pravila konkurence

1. Naslednji programi pomoči in posamična pomoč, ki se jih je v novih državah članicah začelo izvajati pred dnem pristopa in se jih izvaja tudi po tem dnevu, se po pristopu štejejo za obstoječo pomoč v smislu člena 88(1) Pogodbe ES:

(a) ukrepi pomoči, ki se jih je začelo izvajati pred 10. decembrom 1994;

(b) ukrepi pomoči, ki so našteti v Dodatku k tej Prilogi;

(c) ukrepi pomoči, ki jih je pred dnem pristopa ocenil organ za nadzor državnih pomoči nove države članice, in ugotovil, da so združljivi s pravnim redom EU, ter ki jim Komisija ni ugovarjala v skladu s postopkom iz odstavka 2 zaradi resnih dvomov v združljivost ukrepov s skupnim trgom.

Za uporabo člena 88(3) Pogodbe ES se vse ukrepe, ki se na dan pristopa še vedno uporabljajo in ki predstavljajo državno pomoč in ne izpolnjujejo zgornjih pogojev, od pristopa šteje za novo pomoč.

Zgornje določbe se ne uporabljajo za pomoči na področju transporta niti za pomoči dejavnostim, povezanim s proizvodnjo, predelavo ali trženjem proizvodov, ki so našteti v Prilogi I Pogodbe ES, z izjemo ribiških proizvodov in iz njih pridobljenih proizvodov.

Zgornje določbe prav tako ne posegajo v prehodne ukrepe glede politike konkurence iz tega akta.

2. V kolikor nova država članica želi, da Komisija v postopku, opisanem v členu 1(c) preuči ukrep pomoči, Komisiji predloži:

(a) seznam obstoječih ukrepov pomoči, ki jih je ocenil nacionalni organ za nadzor državnih pomoči in ugotovil, da so združljive s pravnim redom EU ter

(b) kakršnekoli druge informacije, ki so bistvene za oceno združljivosti ukrepa pomoči, ki se ga preučuje,

v skladu s posebnim obrazcem, ki ga pripravi Komisija.

Če Komisija v 3 mesecih od prejema popolnih informacij o ukrepu nima pripomb zaradi resnih dvomov glede združljivosti ukrepa s skupnim trgom glede obstoječega ukrepa pomoči ali od prejema izjave nove države članice, v kateri ta obvešča Komisijo, da šteje predložene informacije za popolne, ker dodatne zahtevane informacije niso dostopne ali so že bile predložene, se šteje, da mu Komisija ni ugovarjala.

Zgornji postopek velja za vse ukrepe pomoči, ki so pred dnem pristopa predloženi Komisiji v skladu s postopkom iz odstavka 1(c), ne glede na to, če je v času preučevanja ukrepa zadevna nova država članica že postala članica Unije.

3. Odločitev Komisije, da ugovarja ukrepu v smislu odstavka 1(c), se šteje za odločitev o uvedbi uradnega preiskovalnega postopka v smislu Uredbe Sveta (ES) št. 659/1999 [1] o določitvi podrobnih pravil za uporabo člena 93 Pogodbe ES.

Če je taka odločitev sprejeta pred dnem pristopa, bo začela veljati šele z dnem pristopa.

4. Glede pomoči na področju transporta se programe pomoči in posamično pomoč, ki se jih je v novih državah članicah začelo izvajati pred dnem pristopa in se jih izvaja tudi po tem dnevu, šteje do konca tretjega leta od dne pristopa za obstoječo pomoč v smislu člena 88(1) Pogodbe ES pod pogojem, da je bila Komisija o njih obveščena štiri mesece od dne pristopa. Ta določba ne posega v postopke o obstoječi pomoči iz člena 88 Pogodbe ES.

Nove države članice bodo spremenile vsako pomoč, ki se bo štela za obstoječo v skladu z zgornjim pododstavkom, da bi najkasneje do konca tretjega leta od dne pristopa upoštevale smernice, ki jih uporablja Komisija.

Glede obstoječe pomoči in načrtov o podelitvi ali spremembi pomoči, o katerih je Komisija obveščena pred dnem pristopa, se šteje, da je bila Komisija o njih obveščena ali uradno obveščena na dan pristopa.

[1] UL L 83, 27.3.1999, str. 1.

--------------------------------------------------